ব্যাঙ্ক অ্যাকাউন্টে পড়ে রয়েছে ৫০ লক্ষ টাকা! কিন্তু তা দিয়ে উন্নয়নের কাজ? নৈব নৈব চ! 
কারণ? দাতার নাম কুণাল ঘোষ! 
২০১৪ সালে সাংসদ কোটার টাকা থেকে সাগর দত্ত মেডিক্যাল কলেজ হাসপাতালকে ৫০ লক্ষ টাকা দিয়েছিলেন তৃণমূলের সাসপেন্ডেড সাংসদ কুণাল ঘোষ। টাকা পেয়ে উন্নয়নের পরিকল্পনাও তৈরি করে ফেলেছিলেন কর্তৃপক্ষ। ওই বছর ২৩ নভেম্বর সারদা-কাণ্ডের জেরে বিধাননগর পুলিশ কমিশনারেট কুণালকে গ্রেফতার করে। তারপরই ওই টাকা নিয়ে শুরু হয় বিপত্তি। স্রেফ ‘ভয়ে’ সেই টাকা খরচ করতে পারেননি হাসপাতাল কর্তৃপক্ষ। 
হাসপাতাল সূত্রের খবর, কুণাল গ্রেফতার হওয়ার পর সাংসদ কোটার ওই টাকা প্রসঙ্গে স্বাস্থ্যভবন থেকে হাসপাতালে ফোন গিয়েছিল। এক কর্তার দাবি, ‘‘আমাদের বলা হয়েছিল, ‘হোল্ড দ্যাট’। পরে বলা হয়, ওই টাকা যিনি খরচ করবেন তিনি নিজের দায়িত্বে করবেন। আসলে কুণাল ঘোষের দেওয়া টাকায় হাত দেওয়া যাবে না।’’ সে সময় কর্তৃপক্ষের তরফে স্বাস্থ্যভবনকে বোঝানোর চেষ্টা হয়েছিল, ওই টাকা দিয়ে মেডিক্যালের পড়ুয়াদের জন্য ই-লাইব্রেরি শুরু করা হবে। একইসঙ্গে হাসপাতালের ল্যাবরেটরির ফলাফল চিকিত্সকদের টেবিলে, ওয়ার্ডে পৌঁছে দিতে ‘ল্যান ফেসিলিটি’ চালু করা হবে। কিন্তু স্বাস্থ্যভবনের ‘শীতল-বার্তা’য় তা থমকে যায়। গত তিন বছরেও ওই প্রকল্পগুলি শুরু করতে পারেননি হাসপাতাল কর্তৃপক্ষ। অথচ টাকা পড়ে রয়েছে। 
কেন খরচ করছেন না? কলেজের অধ্যক্ষ শৈবাল মুখোপাধ্যায় সোমবার বলেন, ‘‘আমি বিষয়টি দেখব। এখনই কিছু বলতে পারব না।’’ বিষয়টি নিয়ে আদালতের দ্বারস্থ হয়েছেন কুণালের আইনজীবী অমর চক্রবর্তী। এদিন তিনি বলেন, ‘‘আমরা চাইছি মানুষের টাকা মানুষের স্বার্থে খরচ হোক।’’